b'\n_START_ARTICLE_\nSukkulamerietana\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nPieni, korkeintaan 8 mm pituiseksi kasvava sile\xc3\xa4pintainen nilvi\xc3\xa4inen. Yksil\xc3\xb6t ovat tavallisesti alle 4 mm pituisia. Ruumis on enimm\xc3\xa4kseen ruskea tai mustanruskea, mutta p\xc3\xa4\xc3\xa4n sivuilla ja joskus selk\xc3\xa4puolella on vaaleat laikut. Silm\xc3\xa4t erottuvat p\xc3\xa4\xc3\xa4n sivuilla ja niiden v\xc3\xa4liss\xc3\xa4 on kaksi harjannemaista uloketta. Per\xc3\xa4aukko on el\xc3\xa4imen selk\xc3\xa4puolella takaosassa.\n_START_SECTION_\nLevinneisyys\n_START_PARAGRAPH_\nSukkulamerietanaa tavataan Pohjois-Atlantin euroopanpuoleisella rannikolla Islannista Pohjois-Afrikkaan. Lis\xc3\xa4ksi levinneisyyteen kuuluvat V\xc3\xa4limeri ja It\xc3\xa4meri. Suomen merialueella lajia tavataan suunnilleen Helsingist\xc3\xa4 Poriin.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nSukkulamerietana el\xc3\xa4\xc3\xa4 matalan rantaveden sek\xc3\xa4 vuorovesilammikoiden runsaissa lev\xc3\xa4kasvustoissa ja k\xc3\xa4ytt\xc3\xa4\xc3\xa4 ravinnokseen ainakin sukujen Bryopsis, Cladophora ja Enteromorpha rihmamaisia viherlevi\xc3\xa4._NEWLINE_Laji on muiden nilvi\xc3\xa4isten tapaan hermafrodiitti ja el\xc3\xa4in munii lev\xc3\xa4kasvustoihin satoja munia sis\xc3\xa4lt\xc3\xa4vi\xc3\xa4 py\xc3\xb6reit\xc3\xa4 tai pitk\xc3\xa4nomaisia munarykelmi\xc3\xa4. Yksil\xc3\xb6n elinaika on noin vuosi.'